Tot mai puține locuri de muncă, euforia patronilor de consignații se stinsese, la fel și pasiunea pentru jocurile piramidale de tip Caritas, echipa de fotbal Cimentul Fieni, care, la un moment dat, jucase barajul pentru a intra în prima divizie cu Sportul Studențesc (meci pe care îl pierduse), retrogradase în județeană, fabrica de becuri falimentase, transformîndu-se într-un mastodont pustiu din beton, cărămidă și moloz, fabrica de ciment fusese cumpărată și în ea mai lucrau doar cîteva sute de persoane… pe scurt, oamenii înțelegeau că nimic nu avea să mai fie cum a fost și, unul cîte unul, părăseau orașul.